**Cirkulær økonomi er blevet en del af Samsøs udbuds- og indkøbspolitik**

**Samsø Kommune har netop vedtaget en ny udbuds- og indkøbspolitik, hvor cirkulær økonomi spiller en fremtrædende rolle.**

Kommunens nye indkøbspolitik kræver, at alle tilbudsgivere skal give en kort og præcis kvalitativ beskrivelse af, hvordan deres produkt eller service bidrager til øget genanvendelse af materialer og ressourceeffektivitet.

Ifølge Søren Steensgaard, der er Teknisk Forvaltningschef i Samsø Kommune, er det næste skridt, at indkøbsmedarbejdere i de enkelte afdelinger skal gøre sig erfaringer med at købe ind inden for de rammer, der sættes af tankerne bag den cirkulære økonomi. Det indebærer både markedsprøvning og -dialog, fordi der ikke foreligger megen viden om, hvad det reelt betyder at købe ind i overensstemmelse med cirkulær økonomi.

- I den forstand er udbuds- og indkøbspolitikken i Samsø Kommune blot en rammepolitik og ikke en decideret drejebog for kommunens indkøbere. Det gælder foreløbigt om at skabe et erfaringsgrundlag. Politikken skal derfor i højere grad ses som et incitament til at gå i dialog med leverandørerne end en vejledning, siger Søren Steensgaard.

Samsø Kommune har allerede taget de første skridt til konkrete, cirkulære tiltag. I samarbejde med Grundfos og lokale VVS-installatører arbejder kommunen på at udskifte, indsamle og genanvende pumpesystemer. Der sker med støtte fra Vækstforum i Region Midtjylland.

Læs Samsø Kommunes udbuds- og indkøbspolitik her (<http://polweb.nethotel.dk/Produkt/PolWeb/default.asp?p=samsoe&page=document&docId=55795&itemId=55826&attachmentId=55828>)